তুরস্কের প্রেসিডেন্ট রজব তাইয়েব এরদোগান বলেছেন, রুশ ক্ষেপণাস্ত্র প্রতিরক্ষা ব্যবস্থা এস-৪০০ কেনার জন্য কারো অনুমতি নেয়ার প্রয়োজন নেই। এস-৪০০ ক্রয় ইস্যুতে তুরস্ককে ক্রমাগত হুমকি দিয়ে যাচ্ছে যুক্তরাষ্ট্র। তবে তুরস্ক এই ক্ষেপণাস্ত্র ও বিমান প্রতিরক্ষা ব্যবস্থা কেনার বিষয়ে অনড় বলেই সেদেশের নেতৃবৃন্দের নানা বক্তব্য থেকে মনে হচ্ছে। রুশ ক্ষেপণাস্ত্র ব্যবস্থা কেনার বিষয়ে যুক্তরাষ্ট্রের নতুন হুমকির পর কিরঘিজিস্তানের রাজধানী বিশকেকে এক ভাষণে তিনি এ কথা বলেন। এরদোগান বলেন, আমরা এস-৪০০ কেনার বিষয়ে রাশিয়ার সাথে চুক্তি করেছি। এর ফলে কেউ কেউ ক্ষেপেছে বলে মনে হয়। তবে এজন্য আমাদের কারো অনুমতির প্রয়োজন আছে বলে মনে হয় না। এর আগে মার্কিন প্রতিরক্ষামন্ত্রী জেমস ম্যাটিস স্বাধীন ও সার্বভৌম রাষ্ট্র তুরস্ককে হুঁশিয়ারি দিয়ে বলেছেন, তুরস্ক রাশিয়ার বিমান ও ক্ষেপণাস্ত্র প্রতিরক্ষা ব্যবস্থা ন্যাটো-রাষ্ট্রে নিয়ে যাচ্ছে। এই ব্যবস্থাকে আমরা ন্যাটোর সাথে যুক্ত করতে পারি না। এটা আমাদের জন্য উদ্বেগের বিষয়। এক মার্কিন পাদ্রীর বিচারকে কেন্দ্র করে তুরস্কের ওপর নিষেধাজ্ঞা আরোপ করেছে যুক্তরাষ্ট্র। এর ফলে দুই দেশের মধ্যে টানাপড়েন বেড়েছে। এছাড়া আগের চুক্তি অনুযায়ী তুরস্ককে এফ-৩৫ জঙ্গিবিমান দিতে গড়িমসি করছে যুক্তরাষ্ট্র। প্রসঙ্গত, এর আগে রাশিয়ার তৈরি এস-৪০০ ক্ষেপণাস্ত্র ও যুক্তরাষ্ট্রের তৈরি এফ-৩৫ ফাইটার জেট- দুটোই দরকার তুরস্কের বলে মন্তব্য করেছিলেন প্রেসিডেন্ট রজব তাইয়েব এরদোগান। তিনি বলেন, যুক্তরাষ্ট্রের চাপিয়ে দেয়া কোন সিদ্ধান্ত মানবে না তুরস্ক। রাশিয়া থেকে ক্ষেপণাস্ত্র কেনার বিষয়টির শুরু থেকেই বিরোধিতা করছে যুক্তরাষ্ট্র। এরদোগান বলেন, তুরস্কের যখন প্রয়োজন তখন যুক্তরাষ্ট্রসহ পশ্চিমা দেশগুলো খোঁড়া অজুহাতে অস্ত্র বিক্রি বন্ধ করে দিয়েছে; কিন্তু আমরা যখন অন্য কোন জায়গা থেকে অস্ত্র কিনতে চাই তখন তারাও বিক্রি করতে চায়। তিনি বলেন, যুক্তরাষ্ট্র হিংস্র নেকড়ের মতো আচরণ করছে। এমতাবস্থায় দেশগুলোর উচিত যুক্তরাষ্ট্রের মুদ্রা ডলারের ওপর থেকে নির্ভরতা কমিয়ে স্থানীয় মুদ্রায় পরস্পরের সঙ্গে লেনদেন করা। কিরঘিজিস্তানে আয়োজিত এক সভায় বক্তব্য দেওয়ার সময় রাশিয়ার সাথে ডলার ব্যতিরেকে অন্য মুদ্রায় লেনদেন করার পরিকল্পনার কথা জানিয়েছেন এরদোগান। আনাদোলু।